Document ID: 32007D0603

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Σεπτεμβρίου 2007
για την τροποποίηση της απόφασης 2001/618/ΕΚ ούτως ώστε να συμπεριληφθεί η Σλοβακία στον πίνακα των περιφερειών που είναι απαλλαγμένες από τη νόσο Aujeszky (ψευδολύσσα), και ορισμένες περιφέρειες της Ισπανίας στον πίνακα των περιφερειών όπου εφαρμόζονται εγκεκριμένα προγράμματα ελέγχου για τη νόσο Aujeszky
[κοινοποιηθείσα υπό τον αριθμό Ε(2007) 4108]
(Κείμενο που παρουσιάζει ενδιαφέρον για τον ΕΟΧ)
(2007/603/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως τα άρθρα 9 παράγραφος 2 και 10 παράγραφος 2,
Εκτιμώντας τα ακόλουθα:
(1)
Η οδηγία 64/432/ΕΟΚ θεσπίζει κανόνες που πρέπει να εφαρμόζονται στο ενδοκοινοτικό εμπόριο ορισμένων ζώων. Σύμφωνα με το άρθρο 9 της εν λόγω οδηγίας, τα κράτη μέλη υποβάλλουν προς έγκριση στην Επιτροπή τα υποχρεωτικά εθνικά προγράμματα για ορισμένες λοιμώδεις νόσους, συμπεριλαμβανομένης της νόσου του Aujeszky. Επιπροσθέτως, σύμφωνα με το άρθρο 10 της οδηγίας 64/432/ΕΚ, τα κράτη μέλη υποβάλλουν στην Επιτροπή δικαιολογητικά σχετικά με το καθεστώς των εν λόγω νόσων στην επικράτειά τους.
(2)
Η απόφαση 2001/618/ΕΚ της Επιτροπής της 23ης Ιουλίου 2001 για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα), για τα κριτήρια σχετικά με την παροχή στοιχείων γι' αυτή τη νόσο και για την κατάργηση των αποφάσεων 93/24/ΕΟΚ και 93/244/ΕΟΚ (2), περιέχει στο παράρτημα Ι πίνακα των κρατών μελών ή των περιφερειών τους που είναι απαλλαγμένα από τη νόσο και στα οποία απαγορεύεται ο εμβολιασμός. Το παράρτημα ΙΙ της απόφασης 2001/618/ΕΚ περιέχει πίνακα των κρατών μελών ή των περιφερειών τους στα οποία εφαρμόζονται προγράμματα ελέγχου για την εν λόγω νόσο.
(3)
Στη Σλοβακία έχει εφαρμοστεί πρόγραμμα εξάλειψης της νόσου του Aujeszky επί σειρά ετών.
(4)
Η Σλοβακία υπέβαλε δικαιολογητικά στην Επιτροπή όσον αφορά το καθεστώς απαλλαγής από τη νόσο του Aujeszky για όλη την επικράτεια της Σλοβακίας, τα οποία πιστοποιούν την εξάλειψη της νόσου στο εν λόγω κράτος μέλος.
(5)
Η Επιτροπή εξέτασε τα δικαιολογητικά που υπέβαλε η Σλοβακία και κατέληξε στο συμπέρασμα ότι τηρούνται οι διατάξεις της παραγράφου 1 του άρθρου 10 της οδηγίας 64/432/ΕΟΚ. Επομένως, το εν λόγω κράτος μέλος πρέπει να περιληφθεί στον κατάλογο του παραρτήματος Ι της απόφασης 2001/618/ΕΚ.
(6)
Στην Ισπανία έχει εφαρμοστεί πρόγραμμα εξάλειψης της νόσου του Aujeszky επί σειρά ετών.
(7)
Η Ισπανία υπέβαλε τώρα δικαιολογητικά στην Επιτροπή όσον αφορά το πρόγραμμα που εφαρμόζεται στις αυτόνομες κοινότητες της Γαλικίας, της Χώρας των Βάσκων και της Asturias, της Cantabria, της Navarra, της La Rioja, και στις επαρχίες León, Zamora, Palencia, Burgos, Valladolid και Ávila της αυτόνομης κοινότητας Castilla y León και στην επαρχία Las Palmas των Καναρίων Νήσων ζητώντας την έγκριση του εν λόγω προγράμματος.
(8)
Η Επιτροπή εξέτασε τα δικαιολογητικά που υπέβαλε η Ισπανία και κατέληξε στο συμπέρασμα ότι τηρούνται οι διατάξεις της παραγράφου 1 του άρθρου 9 της οδηγίας 64/432/ΕΟΚ.
(9)
Συνεπώς, ο πίνακας του παραρτήματος ΙΙ της απόφασης 2001/618/ΕΚ πρέπει να τροποποιηθεί ώστε να συμπεριληφθούν οι εν λόγω περιφέρειες της Ισπανίας.
(10)
Ως εκ τούτου, η απόφαση 2001/618/ΕΚ πρέπει να τροποποιηθεί αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και ΙΙ της απόφασης 2001/618/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Σεπτεμβρίου 2007.

Labels: 3
18
6